Waqt il-bulettin mediku tal-lum, is-Supretendent tas-Saħħa Pubblika, il-Professur Charmaine Gauci ppreżentat mappa li turi l-lokalitajiet fejn jgħixu l-persuni li rriżultaw pożittivi għall-Covid-19. Il-Professur Gauci qalet li dan ma jfissirx li huma ħadu l-virus bilfors minn dawn il-lokalitajiet, għaliex il-nies setgħu ltaqgħu ma’ oħrajn fuq il-post tax-xogħol jew setgħu marru f’lokalitajiet oħra. Il-maġġoranza tal-persuni bil-Covid-19 f’Malta sa issa huma fiż-żona taċ-ċentru (Northern Harbour) b’142 każ. F’din iż-żona hemm il-lokalitajiet ta’ Birkirkara, il-Gżira, Ħal Qormi, il-Ħamrun, l-Imsida, Pembroke, San Ġwann, Santa Venera, San Ġiljan, Swieqi, Ta’ Xbiex, Tal-Pietà u Tas-Sliema. Iż-żona bl-inqas każijiet ta’ persuni bil-Covid-19 huwa Għawdex u Kemuna fejn hemm b’kollox 20 każ.